b'\n_START_ARTICLE_\nMarvel\xc4\x97\n_START_SECTION_\nMarva\n_START_PARAGRAPH_\nMarvel\xc4\x97 l\xc3\xa4\xc3\xa4nepoolseim osa kannab nime Marva. Seal asub Marvel\xc4\x97 ehk Marva m\xc3\xb5isa hoonetekompleks, ka paiknevad seal Kaunase veepuhastusjaam ja hobusetallid. Marva idapiiriks on Via Baltica, mis \xc3\xbchendab Marvel\xc4\x97t Vilijampol\xc4\x97 vallaga._NEWLINE_Marva l\xc3\xa4\xc3\xa4nepoolseimas otsas Via Baltica \xc3\xa4\xc3\xa4res asub Marvel\xc4\x97 linnam\xc3\xa4gi. See on 17\xe2\x80\x9320 meetri k\xc3\xb5rgune k\xc3\xbcngas, mis oli kasutusel teise aastatuhande algul. See on nelinurkse p\xc3\xb5hiplaaniga, 13 meetrit pikk ja 7 meetrit lai. Selle ligip\xc3\xa4\xc3\xa4sutee asus l\xc3\xb5unak\xc3\xbcljel, tee-ehitus on seda osaliselt rikkunud. Linnuse all Nemunase orus asub samast ajast p\xc3\xa4rit \xc3\xbche hektari suurune aastal 1986 uuritud muinasasula.\n_START_SECTION_\nMarvel\xc4\x97 muinaskalmed\n_START_PARAGRAPH_\nMarvel\xc4\x97s asub ka muistne kalmistu, mis on pindalalt Baltimaade suurim. Sealsete kalmete kogupindala on 58 995 m\xc2\xb2, kalmistu on aastast 1912 muinsuskaitse all. Kalmistu koosneb kahest kalmete r\xc3\xbchmast._NEWLINE_Kalmete uuringud kestsid vahemikus 1991\xe2\x80\x932006. Kalmed olid kasutusel II\xe2\x80\x93XII sajandil. Matusekombed varieeruvad l\xc3\xa4bi aegade, kalmetes on nii laibamatuseid kui ka p\xc3\xb5letusmatuseid. M\xc3\xb5ned hauad olid hauapanusteta, teised olid ohtrate hauapanustega. Kokku oli kalmistule maetud v\xc3\xa4hemalt 1500 inimest. Lisaks inimestele maeti sinna ka hobuseid \xe2\x80\x93 kalmetest leiti ligi 300 hobusehauda (mujalt Leedust on neid teada vaid \xc3\xbcksikuid). M\xc3\xa4rkimisv\xc3\xa4\xc3\xa4rne on asjaolu, et kuigi kalmistu oli kasutusel sajandeid, ei kattunud seal mitte \xc3\xbchtegi hauda.'